**Izet Hajdarhodžić** (Trebinje, 25. prosinca 1929. - Zagreb, 12. prosinca 2006.) bio je hrvatski glumac, redatelj i pedagog.

Životopis
---------

Izet Hajdarhodžić rodio se u Trebinju 1929. godine. Maturirao je u Dubrovniku 1948. godine. Diplomirao je glumu 1957. godine na Akademiji za kazališnu umjetnost Sveučilišta u Zagrebu, a kao glumac pojavljivao se u kazališnim predstavama, te filmovima i televizijskim dramama. Osobito se isticao karakternim ulogama. Od 1948. do 1952. godine radio je kao novinar i kazališni kritičar Radio-Dubrovnika, od 1957. do 1961. i 1963. do 1968. je glumac, redatelj i umjetnički direktor dubrovačkog Narodnog kazališta (danas Kazalište Marina Držića), od 1961. do 1963. član je Narodnog pozorišta u Sarajevu a od 1968. profesor je glume na Akademiji dramske umjetnosti u Zagrebu. U Hrvatskom narodnom kazalištu u Zagrebu djeluje od 1968. godine a glumio je i u Teatru &TD. Najpoznatiji je po ulozi Skupa u Držićevoj komediji *Skup* kojega je kroz dva desetljeća igrao na Dubrovačkim ljetnim igrama i u Dramskom kazalištu Gavella u režiji Koste Spaića. Osim Skupa, tumačio je i Dunda Maroja, Henrika IV. Mortimera, gospara Lukšu, Davida Štrpca, Imotskog kadiju, Don Juana, Don Alonsa, Raspućina i druge. Više nagrada dobio je za ulogu u Držićevu *Skupu* a 1965. je dobio Godišnju nagradu "Vladimir Nazor". Bio je nekompromisan i poznat po oštrom jeziku i kritičkom odnosu prema kazališnoj sredini.

Radio je i u hrvatskoj diplomaciji kao ataše za kulturu u Moskvi. U mirovinu odlazi 2000. godine. Izet Hajdarhodžić umro je 12. prosinca 2006. godine u Zagrebu.

Nagrade
-------

* 1964.: Nagrada grada Dubrovnika
* 1965.: Godišnja nagrada "Vladimir Nazor"
* 1975.: Nagrada grada Zagreba
* 1978.: Nagrada Orlando

Filmografija
------------

### Televizijske uloge

* "Adam i Eva" (1969.)
* "Kuda idu divlje svinje" kao Paganini (1971.)
* "Allegro con brio" (1973.)
* "Vrijeme ratno i poratno" (1975.)
* "Nikola Tesla" kao John O'Neill (1977.)
* "Nepokoreni grad" kao Vladimir Nazor (1982.)
* "Brisani prostor" (1985.)
* "Putovanje u Vučjak" kao Sinković (1986.)
* "Ptice nebeske" (1989.)

### Filmske uloge

* "Kaja, ubit ću te!" kao Ugo Bala (1967.)
* "Kad čuješ zvona" (1969.)
* "Meteor" (1969.)
* "Moja strana svijeta" (1969.)
* "A u pozadini more" (1969.)
* "Ugursuz" kao Muzafer (1970.)
* "Kainov znak" (1970.)
* "Predstava Hamleta u Mrduši Donjoj" kao Jocin otac (1973.)
* "Pravednik" (1974.)
* "Car se zabavlja" (1975.)
* "Posljednji podvig diverzanta Oblaka" (1978.)
* "Bombaški proces" kao Bedeković (1978.)
* "Okupacija u 26 slika" kao Dum Điv (1978.)
* "Bravo maestro" kao Blagoje Borić (1978.)
* "Novinar" kao Ivo (1979.)
* "Pjesma od rastanka" (1979.)
* "Čorkan i Švabica" kao Čorkan (1980.)
* "Miris dunja" kao Hamdibeg (1982.)
* "U pozadini" (1984.)
* "Ada" (1985.)
* "Dječak sa Sutle" kao Martin (1987.)

Izvori
------

1. 1 2 3 4 5 6 7  Hrvatski biografski leksikon: HAJDARHODŽIĆ, Izet Preuzeto 26. rujna 2011.
2. 1 2 3 4  Izet Hajdarhodžić - beskompromisni bard hrvatskog glumišta Arhivirano 2010-05-29 na Wayback Machine-u Preuzeto 26. rujna 2011.
3. 1 2  Umro Izet Hajdarhodžić[*mrtav link*] Preuzeto 26. rujna 2011.

Vanjske poveznice
-----------------

* Izet Hajdarhodžić na IMDb-u (`en`)